กรมประมง ปั้น ยุวประมงกว่า 12,000 คน เป็นกำลังสำคัญปกป้องทรัพยากรสัตว์น้ำ
นายบัญชา สุขแก้ว รองอธิบดีกรมประมง เปิดเผยว่า ที่ผ่านมากรมประมงในฐานะหน่วยงานที่มีภารกิจในดูแล อนุรักษ์ ฟื้นฟู บริหารจัดการทรัพยากรสัตว์น้ำให้มีใช้อย่างยั่งยืนด้วยมาตรการต่างๆ มากมาย โดยหนึ่งในกลุ่มเป้าหมายสำคัญคือ กลุ่มนักเรียน เยาวชนคนรุ่นใหม่ ซึ่งถือเป็นกลุ่มคนที่เป็นพลังสำคัญในการกำหนดทิศทางในการดูแลทรัพยากรของชาติต่อไปในอนาคต กรมประมง จึงได้จัด โครงการยุวประมง ประจำปีงบประมาณ 2565 ขึ้น โดยมีเพื่อสร้างความรู้ความเข้าใจเกี่ยวกับการบริหารจัดการทรัพยากรประมงในท้องถิ่น เพราะหากกลุ่มเด็กเยาวชนรับรู้และเข้าใจแล้ว จะสามารถเป็นสื่อกลางในการนำความรู้ที่ได้ศึกษาไปบอกกล่าวกับผู้ปกครองที่ประกอบอาชีพประมงและยังสามารถช่วยประชาสัมพันธ์ให้พี่น้องชาวประมงในท้องถิ่นของตนเองได้อีกด้วย สำหรับปีงบประมาณ 2565 จัดอบรมความรู้ทางด้านการบริหารจัดการทรัพยากรประมงให้กับนักเรียนนักศึกษาจากทั่วประเทศ จำนวน 13 รุ่น แบ่งเป็นรุ่นละ 20 คน รวมทั้งสิ้น 260 คน ภายใต้โครงการเสริมสร้างการมีส่วนร่วมของชุมชนประมง ในการบริหารจัดการทรัพยากรในท้องถิ่น โดยหลักสูตรการอบรมฯ จะได้เรียนรู้ทั้งภาคทฤษฎีและภาคปฏิบัติเกี่ยวกับกฎหมายประมงเบื้องต้น การอนุรักษ์ทรัพยากรสัตว์น้ำ ซึ่งเชื่อมั่นว่านักเรียนนักศึกษาผู้ผ่านการฝึกอบรมจะมีความรู้เพิ่มขึ้นในด้านการบริหารจัดการทรัพยากรสัตว์น้ำอย่างถูกต้องเหมาะสม สามารถเป็นสื่อกลางในการประชาสัมพันธ์ให้พี่น้องชาวประมงในท้องถิ่นของตนเองรวมถึงประชาชนทั่วไปได้ทราบถึงแนวทางการอนุรักษ์ทรัพยากรสัตว์น้ำ และการทำการประมงอย่างถูกวิธี ลดปัญหาและป้องกันการทำประมงผิดกฎหมาย ซึ่งถือเป็นหัวใจสำคัญ ที่ผ่านมากรมประมงมีการจัดโครงการยุวประมงมาแล้วกว่า 196 รุ่น มีเยาวชนที่ผ่านการอบรมไปแล้วกว่า 11,257 คน ซึ่งเครือข่ายเยาวชนเหล่านี้ หลายคนมีความเข้มแข็งในการเป็นกระบอกเสียงในการดูแลทรัพยากรสัตว์น้ำในพื้นถิ่นของตนเอง